FI Euroopan unionin virallinen lehti C 262/6

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 262/05

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”UMBRIA”

EY-N:o: IT-PDO-0117-1520-17.10.2011

SMM ( ) SAN ( X )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Tuotantomenetelmä —  Yhteys maantieteelliseen alueeseen —  Merkinnät — ☒ Kansalliset vaatimukset —  Muuta (Täsmennettävä)

2. Muutoksen (muutosten) tyyppi

—  Yhtenäisen asiakirjan tai yhteenvedon muutos — ☒ Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

3.1 Tuotteen kuvaus

Muutetaan tuotantoeritelmää lisäämällä tyypillisten ominaisuuksien mediaanit, poistamalla (tarpeettomina) pisteet sekä sisällyttämällä eritelmään COI/T20 Doc. N:o 22 -menetelmään liittyvät määräykset.

3.2 Maantieteellinen alue

Maantieteellistä tuotantoaluetta ”Colli Assisi Spoleto” laajennetaan lisäämällä siihen Nocera Umbran kunta. Se on etummaisten Apenniinien selänteen ensimmäinen kunta, joka yksilöi SAN-tuotteen ”Umbria” tuotantoon tarkoitettujen oliivien maantieteellisellä maininnalla ”Colli Assisi Spoleto” tunnetun maantieteellisen tuotantoalueen, ja sen maasto ja oliivitarhat vastaavat eritelmässä kuvattuja maaperä- ja ilmasto-olosuhteita. Oliivinviljely on vuoriston juurella sijaitsevassa Nocera Umbran kunnassa hydrogeologisesti tärkeä tekijä, koska se vaikuttaa merkittävästi vesitalouden sääntelyyn ja maaperän stabiilisuuteen.

3.3 Alkuperätodisteet

Eritelmää on muutettu asetuksen (EY) N:o 1898/2006 säännösten mukaisesti lisäämällä menettelyt, jotka toimijoiden on toteutettava alkuperätodisteiden vahvistamiseksi.

3.4 Tuotantomenetelmä

Sadonkorjuun osalta on lisätty aloittamisen edellytykseksi ajankohta, jolloin oliivit alkavat kypsyä, ja rajoitettu sadonkorjuun kestoaika 31. päivään joulukuuta.

Poistetaan velvoite, jonka mukaan oliivit on puristettava eri osa-alueilla, mutta säilytetään vaatimus siitä, että ne on puristettava tuotantoeritelmässä määritellyn alueen sisäpuolella. Uudet voimassa olevat säännöt, joilla säännellään jalostustoimia ja teknologisia innovaatioita, ovat johtaneet puristamojen lukumäärän vähentymiseen ja tarpeeseen poistaa rajoitus, joka edellyttää oliivien puristamista eri osa-alueilla. SAN-nimityksellä ”Umbria” varustetun oliiviöljyn tuotantoon tarkoitettujen oliivien puristamismahdollisuus on näin ollen laajennettu koko alueelle.

3.5 Kansalliset vaatimukset

Poistetaan velvollisuudet, joista säädetään 15. helmikuuta 1992 annetussa laissa nro 169 (Disciplina per il riconoscimento della denominazione di origine controllata degli oli di oliva vergini ed extravergini) ja ministeriön asetuksessa nro 573/1993.

3.6 Muuta

—

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”UMBRIA”

EY-N:o: IT-PDO-0117-1520-17.10.2011

SMM ( ) SAN ( X )

1. Nimi

”Umbria”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.5 – Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Umbria-ekstra-neitsytoliiviöljyn, johon liittyy jokin maantieteellisistä lisämaininnoista ”Colli Assisi Spoleto”, ”Colli Martani”, ”Colli Amerini”, ”Colli del Trasimeno” tai ”Colli Orvietani”, on oltava peräisin yksinomaan seuraavia lajikkeita sisältävistä tarhoista: Moraiolo, Leccino, Frantoio, San Felice, Rajo ja Dolce Agogia. Mainittujen lajikkeiden lisäksi sallitaan muut lajikkeet, mutta niiden osuus saa olla enintään 20 %.

Mainittujen lajikkeiden osuudet vaihtelevat maantieteellisen maininnan mukaan; yhteisenä tekijänä on pakollinen vaatimus Umbria-ekstra-neitsytoliiviöljylle tunnusomaisen Moraiolo-lajikkeen esiintymisestä. Lajikkeiden osuudet on esitetty seuraavassa:

— Umbria-ekstra-neitsytoliiviöljy, maantieteellinen maininta ”Colli Assisi Spoleto”: — Moraiolo: ≥ 60 % — Leccino, Frantoio yksin tai yhdessä: ≤ 30 % — muut lajikkeet: ≤ 10%;

— Umbria-ekstra-neitsytoliiviöljy, maantieteellinen maininta ”Colli Martani”: — Moraiolo: ≥ 20 % — San Felice, Leccino, Frantoio yksin tai yhdessä: ≤ 80 % — muut lajikkeet: ≤ 10 %;

— Umbria-ekstra-neitsytoliiviöljy, maantieteellinen maininta ”Colli Amerini”: — Moraiolo: ≥ 15 % — Rajo, Leccino, Frantoio yksin tai yhdessä: ≤ 85 % — muut lajikkeet: ≤ 10 %;

— Umbria-ekstra-neitsytoliiviöljy, maantieteellinen maininta ”Colli del Trasimeno”: — Moraiolo, Dolce Agogia yksin tai yhdessä:: ≥ 15 % — Leccino, Frantoio yksin tai yhdessä: ≥ 65 % — muut lajikkeet: ≤ 20%;

— Umbria-ekstra-neitsytoliiviöljy, maantieteellinen maininta ”Colli Orvietani”: — Moraiolo, Dolce Agogia yksin tai yhdessä: ≥ 15 % — Frantoio: ≤ 30 % — Leccino: ≤ 60 % — muut lajikkeet: ≤ 20 %.

Kulutukseen saatettaessa Umbria-ekstra-neitsytoliiviöljyllä on oltava seuraavat ominaisuudet:

Aistinvaraiset ominaisuudet — virheiden mediaani = 0 — hedelmäisyyden mediaani: ≥ 3 — karvauden mediaani: ≥ 3 — pistävyyden mediaani: ≥ 3

Fysikaalis-kemialliset ominaisuudet — väri: vihreästä keltaiseen — öljyhappona ilmaistu kokonaishappopitoisuus (100 g öljyä): ≤ 0,65 — peroksidiluku: ≤ 12 — K 232: ≤ 2 — K 270: ≤ 0,20 — öljyhappopitoisuus: ≤ 82 % — kokonaispolyfenolipitoisuus: ≥ 100 ppm.

Väri, öljyhappopitoisuus ja kokonaispolyfenolipitoisuus vaihtelevat kunkin maantieteellisen maininnan osalta, mutta aina hyvin tiukoissa rajoissa:

— Umbria-ekstra-neitsytoliiviöljy, maantieteellinen maininta ”Colli Assisi Spoleto”: — väri: vihreästä keltaiseen — öljyhappopitoisuus: ≤ 82 % — kokonaispolyfenolipitoisuus: ≥ 150 ppm

— Umbria-ekstra-neitsytoliiviöljy, maantieteellinen maininta ”Colli Martani”: — väri: vihreästä keltaiseen — öljyhappopitoisuus: ≤ 82 % — kokonaispolyfenolipitoisuus: ≥ 125 ppm

— Umbria-ekstra-neitsytoliiviöljy, maantieteellinen maininta ”Colli Amerini”: — väri: vihreästä keltaiseen — öljyhappopitoisuus: ≤ 82 % — kokonaispolyfenolipitoisuus: ≥ 100 ppm

— Umbria-ekstra-neitsytoliiviöljy, maantieteellinen maininta ”Colli del Trasimeno”: — väri: vihreästä kullankeltaiseen — öljyhappopitoisuus: ≤ 81 % — kokonaispolyfenolipitoisuus: ≥ 100 ppm

— Umbria-ekstra-neitsytoliiviöljy, maantieteellinen maininta ”Colli Orvietani”: — väri: vihreästä keltaiseen — öljyhappopitoisuus: ≤ 82 % — kokonaispolyfenolipitoisuus: ≥ 100 ppm.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Oliivien viljelyn sekä Umbria-ekstra-neitsytoliiviöljyn tuotannon ja puristamisen on tapahduttava yksinomaan 4 kohdassa yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

Umbria-ekstra-neitsytoliiviöljy on saatettava kulutukseen lasista tai pellistä valmistetuissa pakkauksissa. Se on pakattava maantieteellisellä tuotantoalueella, jotta voidaan taata paremmin tuotteen alkuperän valvonta ja välttää tuotteen kuljetuksesta pakkaamattomana kyseisen alueen ulkopuolelle aiheutuva laadun heikkeneminen ja edellä olevassa 3.2 kohdassa määriteltyjen ominaisuuksien häviäminen. Tämä koskee erityisesti Umbria-ekstra-neitsytoliiviöljylle ominaisia karvaita ja pistäviä makuvivahteita, jotka aiheutuvat fenolisten antioksidanttien pitoisuudesta ja aromaattisten aineiden esiintymisestä. Jos pullotus tehdään alueen ulkopuolella, useimmin toistuvia käsittelyjä olisivat öljyn siirtäminen astiasta toiseen, pumppaaminen, kuljetus ja purkaminen, ja ilman sisältämän hapen vaikutus niiden aikana saattaa aiheuttaa Umbria-ekstra-neitsytoliiviöljyn 3.2 kohdassa kuvattujen ominaisuuksien häviämistä.

3.7 Merkintöjä koskevat erityiset säännöt

Pakkauksen etiketissä on ehdottomasti oltava seuraavat tiedot:

— suojattu alkuperänimitys

— oliivien alkuperäalueeseen viittaava maantieteellinen maininta

— niiden oliivien tuotantovuosi, joista öljy on puristettu

— voimassa olevan kansallisen ja EU:n lainsäädännön mukaiset ekstra-neitsytoliivien merkintöjä koskevat pakolliset tiedot.

Suojatun alkuperänimityksen ”Umbria” nimi on merkittävä etikettiin selkein lähtemättömin kirjaimin värillä, joka poikkeaa selvästi etiketin väristä, ja siten, että se erottuu selvästi muista etiketin sisältämistä tiedoista.

Maantieteelliset maininnat on merkittävä kirjasinkoolla, joka ei ole suurempi kuin teksti, jolla ilmoitetaan suojatun alkuperänimityksen ”Umbria” nimi.

4. Maantieteellisen alueen tarkka rajaus

Alue, jolla oliivit tuotetaan ja Umbria-ekstra-neitsytoliiviöljy valmistetaan, käsittää Umbrian alueen kokonaisuudessaan.

5. Yhteys maantieteelliseen alkuperään

5.1 Maantieteellisen alueen erityisyys

Umbria-ekstra-neitsytoliiviöljyn maantieteellisen alueen erityispiirteitä ovat Umbrian sijainti Apenniinien niemimaan sisäosassa etäällä välimerellisestä leudontavasta vaikutuksesta ilmastoon, toisin kuin rannikolla, sekä pääosin kukkulainen pinnanmuodostus eli tyypilliset ”sisämaan kukkulat”, joille oliivinviljely on lähes yksinomaan keskittynyt. Vuoden keskimääräinen sademäärä on 850–981 mm ja keskilämpötila 12,9 ± 7 °C.

Umbria-ekstra-neitsytoliiviöljyn maantieteellisen tuotantoalueen sijainti etäämmällä meren leudontavasta vaikutuksesta sekä sen vuoristoisuus saavat aikaan sen, että alueen lämpötilanvaihtelut ovat usein suuria. Oliivinviljelyä harjoitetaan Umbriassa yleensä kukkuloilla ja vuorten alarinteillä, ja maaston erityispiirteet rajoittavat viljelytoimien koneistamista, minkä vuoksi inhimillisten tekijöiden merkitys korostuu erityisesti sadonkorjuuvaiheessa, joka on aloitettava varhain hedelmien laatuominaisuuksien säilymisen varmistamiseksi.

5.2 Tuotteen erityisyys

Umbria-ekstra-neitsytoliiviöljyn erityisominaisuudet johtuvat Moraiolo-lajikkeen käytöstä. Sen korkea polyfenolipitoisuus antaa öljyn aistinvaraisille ominaisuuksille voimakkaan karvaan maun. Tuotantoalueen erityiset maaperä- ja ilmasto-olosuhteet vaikuttavat suuresti öljyn pistävyyteen ja lämpötilanvaihtelut puolestaan öljyn hedelmäisyyteen.

Varhainen, pääosin käsin tapahtuva sadonkorjuu vaikuttaa myöhemmin Umbria-ekstra-neitsytoliiviöljyn ominaisuuksiin. Se mahdollistaa hedelmän luontaisten antioksidanttien säilymisen, koska niiden pitoisuus alenee oliivien kypsymien myötä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Kulutukseen tarkoitetun Umbria-ekstra-neitsytoliiviöljyn tyypilliset ominaisuudet johtuvat ensisijaisesti erityisistä maaperä- ja ilmasto-olosuhteista sekä erityisen oliivilajikkeen, etenkin Moraiolon, käytöstä. Yhdessä oliivien tuotantomenetelmän sekä öljyn valmistus- ja pakkauskäytäntöjen kanssa nämä tekijät antavat tuotteelle ainutlaatuiset ja tunnistettavissa olevat ominaisuudet.

Oliivinviljelyllä on Umbriassa ikivanhat perinteet. Varhaisimmat arkeologiset löydöt osoittavat, että oliivipuu tunnettiin jo ensimmäisellä vuosisadalla eKr. Amelian, Montefalcon ja Ternin kunnista on löydetty paljon jäänteitä leileistä ja puristamoista. Vuosisatojen kuluessa oliivinviljely on käynyt läpi erilaisia kehitysvaiheita, ja nykyisin sillä on tärkeä merkitys Umbrian alueen talouselämälle ennen muuta sen kaupallisten vaikutusten ansiosta.

Oliivinviljely on yksi alueen tärkeimmistä tuotannonaloista. Sen merkitys alueen talouselämälle on ensisijaisen tärkeä ennen kaikkea laadukkaan oliivinviljelyn kaupallisten vaikutusten ansiosta. Oliivinviljelyä harjoitetaan Umbriassa lähes yksinomaan kukkuloilla, minkä vuoksi viljelytoimien koneistaminen on vaikeaa. Siksi inhimillisten tekijöiden merkitys umbrialaisen oliiviöljyn erityislaadun kannalta on ratkaisevan tärkeä etenkin suhteellisen varhaisessa sadonkorjuuvaiheessa.

Menneen ajan paikallistaloudesta kehittyneessä tuotannonalassa on yhä piirteitä sen alkuajoista, kuten pienten ja keskisuurten puristamoiden runsas lukumäärä. Tuotteen ainutlaatuisuudessa ilmenee alueen puristajien taito jalostaa raaka-aine oliiviöljyksi.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 5.8.2011Italian tasavallan virallisen lehden numerossa 181 hakemuksen suojatun alkuperänimityksen ”Umbria” eritelmän muuttamiseksi.

Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (http://www.politicheagricole.it), valitsemalla ensin ”Qualità e sicurezza” (oikealla ylhäällä) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 2.